CELEX: 52014XG1223(02)
Language: el
Date: 2014-12-23
Title: Συμπεράσματα του Συμβουλίου και των αντιπροσώπων των κυβερνήσεων των κρατών μελών, συνερχομένων στο πλαίσιο του Συμβουλίου, σχετικά με πρόγραμμα εργασιών στον πολιτιστικό τομέα (2015-2018)

23.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 463/4
            
         Συμπεράσματα του Συμβουλίου και των αντιπροσώπων των κυβερνήσεων των κρατών μελών, συνερχομένων στο πλαίσιο του Συμβουλίου, σχετικά με πρόγραμμα εργασιών στον πολιτιστικό τομέα (2015-2018)
   (2014/C 463/02)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΕΣ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ,
   I.   ΕΙΣΑΓΩΓΗ
   
   ΥΠΕΝΘΥΜΙΖΟΝΤΑΣ τους στόχους που έχουν ανατεθεί στην Ευρωπαϊκή Ένωση στον πολιτιστικό τομέα δυνάμει του άρθρου 167 της Συνθήκης για τη λειτουργία της Ευρωπαϊκής Ένωσης (ΣΛΕΕ),
   ΥΠΕΝΘΥΜΙΖΟΝΤΑΣ το ψήφισμα του Συμβουλίου της 16ης Νοεμβρίου 2007 σχετικά με μια ευρωπαϊκή ατζέντα (1) για τον πολιτισμό και τους στρατηγικούς του στόχους οι οποίοι συνίστανται στην προώθηση της πολιτιστικής πολυμορφίας και του διαπολιτισμικού διαλόγου, στην προώθηση του πολιτισμού ως καταλύτη της δημιουργικότητας και στην προώθηση του πολιτισμού ως ζωτικού στοιχείου των διεθνών σχέσεων της Ένωσης,
   ΥΠΕΝΘΥΜΙΖΟΝΤΑΣ τον κανονισμό (ΕΕ) αριθ. 1295/2013 για τη θέσπιση του προγράμματος «Δημιουργική Ευρώπη» (2014 έως 2020) (2), ιδίως δε τους γενικούς του στόχους και πιο συγκεκριμένα την ενίσχυση της ευρωπαϊκής πολιτιστικής και γλωσσικής πολυμορφίας, την προώθηση της ευρωπαϊκής πολιτιστικής κληρονομιάς και την ενίσχυση της ανταγωνιστικότητας του ευρωπαϊκού πολιτιστικού και δημιουργικού τομέα με σκοπό την έξυπνη, βιώσιμη και χωρίς αποκλεισμούς ανάπτυξη,
   ΥΠΕΝΘΥΜIΖΟΝΤΑΣ τη σημαντική συμβολή των τομέων του πολιτισμού και της δημιουργικότητας στην οικονομική, κοινωνική και περιφερειακή ανάπτυξη, τη σημασία των τομέων αυτών για τη στρατηγική «Ευρώπη 2020» για έξυπνη, βιώσιμη και χωρίς αποκλεισμούς ανάπτυξη, και το γεγονός ότι η συζήτηση των υπουργών Πολιτισμού στη σύνοδο του Συμβουλίου της 25ης Νοεμβρίου 2014 θα συμβάλει στην ανταπόκριση του Συμβουλίου στο πλαίσιο της ενδιάμεσης επανεξέτασης της στρατηγικής που έχει προγραμματιστεί για το 2015,
   ΛΑΜΒΑΝΟΝΤΑΣ ΥΠΟ ΣΗΜΕΙΩΣΗ τα αποτελέσματα των εργασιών που διεξήχθησαν στο πλαίσιο του προγράμματος εργασιών του Συμβουλίου στον πολιτιστικό τομέα 2011-2014 (3), καθώς και τα αποτελέσματα της τελικής αξιολόγησης που πραγματοποίησαν τα κράτη μέλη στο πλαίσιο του Συμβουλίου (4) η οποία αποτελεί τη βάση για την τελική έκθεση της Επιτροπής σχετικά με την εφαρμογή και την καταλληλότητα του προγράμματος εργασιών για τον πολιτισμό 2011-2014 (5),
   ΕΧΟΝΤΑΣ ΥΠΟΨΗ τα συμπεράσματα του Συμβουλίου της 26ης Νοεμβρίου 2012 σχετικά με την πολιτιστική διακυβέρνηση (6) και ιδίως τη διάταξή τους που αφορά στην τακτική και έγκαιρη ανταλλαγή πληροφοριών σχετικά με τις πολιτικές και τις δράσεις της ΕΕ σε άλλους τομείς πολιτικής με άμεσο ή έμμεσο αντίκτυπο στα ζητήματα και τις πολιτικές του πολιτισμού,
   ΣΥΜΦΩΝΟΥΝ:
   
               —
            
            
               να θεσπίσουν, λαμβάνοντας δεόντως υπόψη την αρχή της επικουρικότητας, ένα τετραετές πρόγραμμα εργασιών στον πολιτιστικό τομέα για την περίοδο 2015-2018, προβλέποντας και ενδιάμεση επανεξέταση,
            
         
               —
            
            
               να επικεντρώσουν τις δραστηριότητες στον πολιτιστικό τομέα στα θέματα προτεραιότητας, στα βασικά ζητήματα, στα αποτελέσματα και στις μεθόδους εργασίας σύμφωνα με όσα περιλαμβάνονται στο εν λόγω πρόγραμμα εργασιών,
            
         
               —
            
            
               να υιοθετήσουν τις προτεραιότητες του προγράμματος εργασιών, ως έχουν στο παράρτημα I,
            
         
               —
            
            
               να συγκροτήσουν ομάδες εργασίας αποτελούμενες από εμπειρογνώμονες ορισμένους από τα κράτη μέλη με βάση τις προτεραιότητες, τις αρχές και τις εντολές που περιλαμβάνονται στα παραρτήματα I και ΙΙ και να εξασφαλίσουν την παρακολούθηση των δραστηριοτήτων τους.
            
         ΦΡΟΝΟΥΝ ότι ένα τετραετές πρόγραμμα εργασιών θα πρέπει να διέπεται από τις ακόλουθες κατευθυντήριες αρχές:
   
               α)
            
            
               να αξιοποιεί τα επιτεύγματα του προηγούμενου προγράμματος εργασιών στον πολιτιστικό τομέα (2011-2014) προσδίδοντάς τους μια περισσότερο στρατηγική διάσταση προκειμένου να ενισχυθούν οι δεσμοί ανάμεσα στο πρόγραμμα εργασίας και στις εργασίες του Συμβουλίου και των εκ περιτροπής προεδριών·
            
         
               β)
            
            
               να επικεντρώνεται σε θέματα με σαφή προστιθέμενη αξία για την ΕΕ·
            
         
               γ)
            
            
               να λαμβάνει υπόψη την εγγενή συμβολή του πολιτισμού και των τεχνών στην ενίσχυση της πολιτιστικής πολυμορφίας·
            
         
               δ)
            
            
               να διασφαλίζει την αριστεία, την καινοτομία και την ανταγωνιστικότητα των κλάδων του πολιτισμού και της δημιουργικότητας προωθώντας το έργο των καλλιτεχνών, των δημιουργών και των επαγγελματιών στον τομέα του πολιτισμού και αναγνωρίζοντας τη συνεισφορά των κλάδων αυτών στους στόχους της στρατηγικής «Ευρώπη 2020» για την ανάπτυξη και την απασχόληση, δίνοντας ιδιαίτερη προσοχή στις προκλήσεις που συνδέονται με την ψηφιακή εποχή·
            
         
               ε)
            
            
               να ενσωματώνει τον πολιτισμό σε άλλους τομείς πολιτικής, όπου αυτό είναι δυνατό, σύμφωνα με το άρθρο 167, παράγραφο 4 της ΣΛΕΕ·
            
         
               στ)
            
            
               να ενθαρρύνει τη διασυνοριακή συνεργασία·
            
         
               ζ)
            
            
               να εξασφαλίζει συνέργειες με το πρόγραμμα «Δημιουργική Ευρώπη»·
            
         
               η)
            
            
               να κατευθύνει τις εργασίες προς μια πολιτική που θα βασίζεται σε τεκμηριωμένα δεδομένα.
            
         II.   ΠΡΟΤΕΡΑΙΟΤΗΤΕΣ ΚΑΙ ΜΕΘΟΔΟΙ ΕΡΓΑΣΙΑΣ
   
   
               —
            
            
               ΣΥΜΦΩΝΟΥΝ να συνεχίσουν την επιδίωξη των προτεραιοτήτων που περιλαμβάνονται στο παράρτημα I:
               
                           Α.
                        
                        
                           Προσβάσιμος και χωρίς αποκλεισμούς πολιτισμός,
                        
                     
                           Β.
                        
                        
                           Πολιτιστική κληρονομιά,
                        
                     
                           Γ.
                        
                        
                           Κλάδοι του πολιτισμού και της δημιουργικότητας: δημιουργική οικονομία και καινοτομία,
                        
                     
                           Δ.
                        
                        
                           Προώθηση της πολιτιστικής πολυμορφίας, του πολιτισμού στις εξωτερικές σχέσεις της ΕΕ και της κινητικότητας.
                        
                     
         
               —
            
            
               ΣΥΜΦΩΝΟΥΝ ότι οι αξιόπιστες, συγκρίσιμες και επικαιροποιημένες στατιστικές για τον πολιτιστικό τομέα αποτελούν τη βάση για την ορθή χάραξη πολιτιστικής πολιτικής και, κατά συνέπεια, οι στατιστικές συνιστούν διατομεακή προτεραιότητα του παρόντος προγράμματος εργασιών· ως εκ τούτου, ΑΝΑΜΕΝΟΥΝ τα αποτελέσματα των εργασιών που θα διεξαχθούν υπό την αιγίδα της Eurostat, προκειμένου να εξασφαλιστεί η τακτική παραγωγή και διάδοση στατιστικών για τον πολιτισμό, λαμβάνοντας παράλληλα υπόψη τις συστάσεις που περιλαμβάνονται στην έκθεση του δικτύου ESS-net για τον πολιτισμό,
            
         
               —
            
            
               ΣΥΜΦΩΝΟΥΝ το έργο που έχει πραγματοποιηθεί στον τομέα του πολιτισμού να αντανακλάται και στις εξωτερικές σχέσεις της ΕΕ, καθώς και σχετικά με την ανάγκη να συνεχισθούν οι εργασίες σε αυτόν τον τομέα, σε συνεργασία με την Ευρωπαϊκή Υπηρεσία Εξωτερικής Δράσης και την Επιτροπή,
            
         
               —
            
            
               ΣΥΜΦΩΝΟΥΝ να χρησιμοποιούν διάφορες μεθόδους εργασίας ανάλογα με τον σκοπό και το θέμα:
               
                           i)
                        
                        
                           την ανοικτή μέθοδο συντονισμού (ΑΜΣ), η οποία πρέπει να παραμείνει ως η κύρια μέθοδος εργασίας σε ό,τι αφορά τη συνεργασία μεταξύ των κρατών μελών,
                        
                     
                           ii)
                        
                        
                           τις άτυπες συνεδριάσεις αξιωματούχων των υπουργείων Πολιτισμού, μεταξύ άλλων και με αξιωματούχους από άλλα υπουργεία,
                        
                     
                           iii)
                        
                        
                           τις ad hoc ομάδες εμπειρογνωμόνων ή τα θεματικά σεμινάρια υπό την αιγίδα της Επιτροπής για την περαιτέρω εξέταση θεμάτων που σχετίζονται με θέματα του προγράμματος εργασιών και αλληλεπιδρούν με άλλα μέσα του προγράμματος εργασιών,
                        
                     
                           iv)
                        
                        
                           τις συνεδριάσεις επισκόπησης που διοργανώνει η Επιτροπή στους τομείς πολιτικής οι οποίοι έχουν εξεταστεί διεξοδικά στα προηγούμενα προγράμματα εργασιών για τον πολιτισμό,
                        
                     
                           v)
                        
                        
                           διασκέψεις, μελέτες και πρωτοβουλίες εκμάθησης μεταξύ ομοτίμων.
                        
                     
         III.   ΔΡΑΣΕΙΣ
   
   ΚΑΛΟΥΝ ΤΑ ΚΡΑΤΗ ΜΕΛΗ:
   
               —
            
            
               κατά τη χάραξη πολιτικών σε εθνικό επίπεδο να λαμβάνουν υπόψη, τηρώντας την αρχή της επικουρικότητας, τα αποτελέσματα του παρόντος προγράμματος εργασιών,
            
         
               —
            
            
               να διαδίδουν πληροφορίες σχετικά με τα αποτελέσματα του προγράμματος εργασιών στους ενδιαφερόμενους φορείς σε όλα τα επίπεδα,
            
         ΚΑΛΟΥΝ ΤΙΣ ΠΡΟΕΔΡΙΕΣ ΤΟΥ ΣΥΜΒΟΥΛΙΟΥ:
   
               —
            
            
               κατά την κατάρτιση του 18άμηνου προγράμματος των τριών προεδριών, αυτές να λαμβάνουν υπόψη τις προτεραιότητες του προγράμματος εργασιών,
            
         
               —
            
            
               να ενημερώνουν το προπαρασκευαστικό όργανο του Συμβουλίου που είναι αρμόδιο για τον τομέα του πολιτισμού σχετικά με τις εργασίες άλλων προπαρασκευαστικών οργάνων του Συμβουλίου που έχουν άμεσο ή έμμεσο αντίκτυπο στα ζητήματα και τις πολιτικές του πολιτισμού (7),
            
         
               —
            
            
               να συγκαλούν, όποτε συντρέχει λόγος, άτυπες συνεδριάσεις (συμπεριλαμβανομένων συνεδριάσεων κοινού και διατομεακού περιεχομένου) όπου θα συζητούνται και θα λαμβάνονται υπόψη τα αποτελέσματα που προκύπτουν από το πρόγραμμα εργασιών και θα διαδίδονται ευρέως,
            
         
               —
            
            
               να εξετάζουν, βάσει τελικής έκθεσης που θα εκπονεί η Επιτροπή και θα στηρίζεται στις εθελοντικές συμβολές των κρατών μελών, εάν χρειάζεται να προταθεί νέο πρόγραμμα εργασιών.
            
         ΚΑΛΟΥΝ ΤΗΝ ΕΠΙΤΡΟΠΗ:
   
               —
            
            
               να στηρίζει τη συνεργασία των κρατών μελών και άλλων ενδιαφερομένων στο πλαίσιο που ορίζουν τα παρόντα συμπεράσματα, κυρίως χάρη:
               
                           α)
                        
                        
                           στη στήριξη της ευρύτερης δυνατής συμμετοχής των κρατών μελών, καθώς και εμπειρογνωμόνων και άλλων ενδιαφερομένων μερών, στις δομές εργασίας που αναφέρονται στο παράρτημα I·
                        
                     
                           β)
                        
                        
                           στη συμπλήρωση του έργου των ομάδων ΑΜΣ με μελέτες, καθώς και με ασκήσεις εκμάθησης μεταξύ ομοτίμων,
                        
                     
         
               —
            
            
               στη διάδοση πληροφοριών σχετικά με τα αποτελέσματα του προγράμματος εργασιών σε όσες γλώσσες κριθεί σκόπιμο, μεταξύ άλλων και μέσω ψηφιακών μέσων π.χ. του δικτυακού της τόπου,
            
         
               —
            
            
               να υποβάλει το νωρίτερο δυνατόν έκθεση προς το αρμόδιο προπαρασκευαστικό όργανο του Συμβουλίου στον τομέα του πολιτισμού σχετικά με τις σχετικές της πρωτοβουλίες, ιδίως δε με τις προτάσεις της, για τις οποίες η εκτίμηση του αντικτύπου έχει καταδείξει ότι έχουν άμεσο ή έμμεσο αντίκτυπο σε πολιτιστικά θέματα (8),
            
         
               —
            
            
               να διασφαλίσει την αμοιβαία ανταλλαγή πληροφοριών μεταξύ των ομάδων ΑΜΣ στον τομέα του πολιτισμού, καθώς και μεταξύ αυτών και συναφών ομάδων ΑΜΣ που εργάζονται σε σχετικούς τομείς,
            
         
               —
            
            
               να ενημερώνει τακτικά το προπαρασκευαστικό όργανο του Συμβουλίου στον τομέα του πολιτισμού για την πρόοδο των εργασιών στον τομέα των στατιστικών για τον πολιτισμό,
            
         
               —
            
            
               να συμβουλεύεται και να ενημερώνει τακτικά τους ενδιαφερόμενους φορείς σε ευρωπαϊκό επίπεδο, περιλαμβανομένης και της κοινωνίας των πολιτών, σχετικά με την πρόοδο του προγράμματος εργασιών ώστε να διασφαλίζεται η καταλληλότητα και η προβολή των δραστηριοτήτων, μεταξύ άλλων μέσω του Ευρωπαϊκού Φόρουμ για τον Πολιτισμό,
            
         
               —
            
            
               να εκδώσει, πριν από το πέρας του πρώτου εξαμήνου του 2018, τελική έκθεση σχετικά με την εφαρμογή και την καταλληλότητα του προγράμματος εργασιών με βάση τις οικειοθελείς συνεισφορές των κρατών μελών.
            
         ΚΑΛΟΥΝ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ, ΕΝΤΟΣ ΤΩΝ ΑΝΤΙΣΤΟΙΧΩΝ ΤΟΜΕΩΝ ΑΡΜΟΔΙΟΤΗΤΑΣ ΤΟΥΣ ΚΑΙ ΤΗΡΟΥΜΕΝΗΣ ΔΕΟΝΤΩΣ ΤΗΣ ΑΡΧΗΣ ΤΗΣ ΕΠΙΚΟΥΡΙΚΟΤΗΤΑΣ:
   
               —
            
            
               να εργαστούν από κοινού, με πνεύμα συνεργασίας και συντονισμένα, κάνοντας χρήση των δομών και των μεθόδων εργασίας που καθορίζονται στα παρόντα συμπεράσματα, ώστε να προκύψει προστιθέμενη αξία στον τομέα του πολιτισμού σε επίπεδο ΕΕ,
            
         
               —
            
            
               να λαμβάνουν υπόψη τους τον πολιτισμό κατά τη διαμόρφωση, υλοποίηση και αξιολόγηση πολιτικών και δράσεων σε άλλους τομείς πολιτικής, αποδίδοντας ιδιαίτερη προσοχή στη διασφάλιση της έγκαιρης και αποτελεσματικής ενσωμάτωσής του στη διαδικασία χάραξης πολιτικής,
            
         
               —
            
            
               να προωθούν την καλύτερη συμβολή του πολιτισμού στους γενικούς στόχους της στρατηγικής «Ευρώπη 2020», δεδομένου του ρόλου του τομέα στην επίτευξη έξυπνης, βιώσιμης και χωρίς αποκλεισμούς ανάπτυξης, λαμβάνοντας υπόψη τη θετική του επίδραση σε τομείς όπως η απασχόληση, η κοινωνική ενσωμάτωση, η εκπαίδευση και κατάρτιση, ο τουρισμός, η έρευνα και η καινοτομία και η περιφερειακή ανάπτυξη,
            
         
               —
            
            
               να προαγάγουν την ανάγνωση ως εργαλείο για τη διάδοση της γνώσης, για την ενίσχυση της δημιουργικότητας, για τη στήριξη της πρόσβασης στον πολιτισμό και την πολιτισμική πολυμορφία, και για την ανάπτυξη της συνειδητοποίησης μιας ευρωπαϊκής ταυτότητας και να εξετάσουν το ενδεχόμενο εφαρμογής στα ηλεκτρονικά βιβλία της ίδιας μεταχείρισης με τα έντυπα βιβλία,
            
         
               —
            
            
               να ανταλλάσσουν τακτικά και έγκαιρα πληροφορίες για τις πολιτικές και τις δράσεις της ΕΕ με άμεσο ή έμμεσο αντίκτυπο στα ζητήματα και τις πολιτικές του πολιτισμού και, στο πλαίσιο αυτό, τα ενθαρρύνουν για την ανταλλαγή πληροφοριών με ψηφιακά μέσα, όπως οι εικονικές πλατφόρμες.
            
         
               —
            
            
               να αναπτύξουν συνεργασία με τρίτες χώρες, ιδίως δε με τις υποψήφιες, τις δυνάμει υποψήφιες χώρες, καθώς και με τις χώρες της ευρωπαϊκής πολιτικής γειτονίας και με τους αρμόδιους διεθνείς οργανισμούς στον τομέα του πολιτισμού, περιλαμβανομένου του Συμβουλίου της Ευρώπης, μέσω τακτικών συνεδριάσεων με τις ενδιαφερόμενες τρίτες χώρες,
            
         
               —
            
            
               να προβούν σε ενδιάμεση επανεξέταση της εφαρμογής του προγράμματος εργασιών προκειμένου για τυχόν προσαρμογή ή αναπροσανατολισμό, αναλόγως των παραχθέντων αποτελεσμάτων και των πολιτικών εξελίξεων σε επίπεδο ΕΕ.
            
         
      (1)  ΕΕ C 287 της 29.11.2007, σ. 1.
   
      (2)  ΕΕ L 347 της 20.12.2013, σ. 221.
   
      (3)  ΕΕ C 325 της 2.12.2010, σ. 1.
   
      (4)  Έγγρ. 9591/14.
   
      (5)  Έγγρ. 12646/14.
   
      (6)  ΕΕ C 393 της 19.12.2012, σ. 8.
   
      (7)  Σύμφωνα με τα συμπεράσματα του Συμβουλίου του 2012 σχετικά με την πολιτιστική διακυβέρνηση.
   
      (8)  Βλέπε την υποσημείωση 7.
   
      ΠΑΡΑΡΤΗΜΑ I
      Προτεραιότητες του προγράμματος εργασιών για τον πολιτισμό 2015-2018
      
         Τομέας προτεραιότητας Α: Προσβάσιμος και χωρίς αποκλεισμούς πολιτισμός
      
      
         Ευρωπαϊκή ατζέντα για τον πολιτισμό: Πολιτιστική πολυμορφία και διαπολιτισμικός διάλογος (3.1)
      
      
         Στρατηγική «Ευρώπη 2020»: Ανάπτυξη χωρίς αποκλεισμούς (προτεραιότητα 3)
      
      
                  Φορείς
               
               
                  Θεματικά πεδία
               
               
                  Μέσα και εργασιακές μέθοδοι (συμπεριλαμβανομένων των διατομεακών)
               
               
                  Επιδιωκόμενα αποτελέσματα και ενδεικτικό χρονοδιάγραμμα
               
            
                  Κράτη μέλη
               
               
                  Α1. Ανάπτυξη της βασικής ικανότητας «Πολιτισμική συνείδηση και έκφραση»
               
               
                  ΑΜΣ (1), διατομεακή
                  Οι εμπειρογνώμονες θα επισημάνουν ορθές πρακτικές για την ανάπτυξη αυτής της βασικής ικανότητας και την ενσωμάτωσή της στις πολιτικές για την παιδεία, βάσει των γνώσεων και των στάσεων που επισημαίνονται στη σύσταση του Ευρωπαϊκού Κοινοβουλίου και του Συμβουλίου της 18ης Δεκεμβρίου 2006 σχετικά με τις βασικές ικανότητες της διά βίου μάθησης (2).
               
               
                  Τέλη 2015
                  Εγχειρίδιο ορθών πρακτικών για τις πολιτιστικές και εκπαιδευτικές αρχές σε εθνικό και ευρωπαϊκό επίπεδο.
               
            
                  Κράτη μέλη
               
               
                  Α2. Προώθηση της πρόσβασης στον πολιτισμό μέσω ψηφιακών μέσων: πολιτικές και στρατηγικές για την ανάπτυξη κοινού
               
               
                  ΑΜΣ
               
               
                  2015-2016
               
            
                  Οι ψηφιακές τεχνολογίες έχουν αλλάξει τον τρόπο με τον οποίο οι άνθρωποι έχουν πρόσβαση, παράγουν και χρησιμοποιούν το πολιτιστικό περιεχόμενο. Ποιος είναι ο αντίκτυπος της στροφής στα ψηφιακά μέσα για τις πολιτικές και τις πρακτικές των πολιτιστικών ιδρυμάτων όσον αφορά στην ανάπτυξη κοινού;
               
               
                  Οι εμπειρογνώμονες θα επισημάνουν τις υφιστάμενες πολιτικές και τα υφιστάμενα προγράμματα και θα εντοπίσουν ορθές πρακτικές.
               
               
                  Εγχειρίδιο ορθών πρακτικών για τα πολιτιστικά ιδρύματα και τους επαγγελματίες στον τομέα του πολιτισμού.
               
            
                  Προώθηση της ανάγνωσης στο ψηφιακό περιβάλλον ώστε να ενθαρρύνεται η πρόσβαση και η ανάπτυξη κοινού. Επισήμανση του ρυθμιστικού πλαισίου με ιδιαίτερη αναφορά στις πρακτικές αδειοδότησης, τις διασυνοριακές υπηρεσίες και τον ηλεκτρονικό δανεισμό από δημόσιες βιβλιοθήκες.
               
               
                  Υποομάδα ΑΜΣ (3)
                  
                  Οι εμπειρογνώμονες θα επισημάνουν τις βέλτιστες πρακτικές.
               
               
                  2015
                  Έκθεση περιέχουσα μελέτες περίπτωσης.
               
            
                  Κράτη μέλη
               
               
                  A3. Ενίσχυση της συμβολής του πολιτισμού στην κοινωνική ενσωμάτωση
               
               
                  ΑΜΣ
               
               
                  2017-2018
               
            
                  Πώς μπορούν οι δημόσιες πολιτικές να ενθαρρύνουν και να στηρίξουν τα πολιτιστικά ιδρύματα ώστε να συνεργάζονται, στο πλαίσιο συμπράξεων, με φορείς άλλων τομέων (υγειονομική περίθαλψη, κοινωνική πρόνοια, υπηρεσίες φυλακών κ.λπ.);
               
               
                  Οι εμπειρογνώμονες θα επισημάνουν τις υφιστάμενες δημόσιες πολιτικές για την κοινωνική ενσωμάτωση μέσω του πολιτισμού και θα προσδιορίσουν ορθές πρακτικές.
               
               
                  Κατευθυντήριες οδηγίες για τους υπεύθυνους χάραξης πολιτικής και τα πολιτιστικά ιδρύματα.
               
            
         
      
         Τομέας προτεραιότητας Β: Πολιτιστική κληρονομιά
      
      
         Ευρωπαϊκή ατζέντα για τον πολιτισμό: Πολιτιστική πολυμορφία και διαπολιτισμικός διάλογος (3.1)
      
      
         Στρατηγική «Ευρώπη 2020»: Έξυπνη και βιώσιμη ανάπτυξη (προτεραιότητες 1 και 2)
      
      
                  Φορείς
               
               
                  Θεματικά πεδία
               
               
                  Μέσα και εργασιακές μέθοδοι (συμπεριλαμβανομένων των διατομεακών)
               
               
                  Επιδιωκόμενα αποτελέσματα και ενδεικτικό χρονοδιάγραμμα
               
            
                  Κράτη μέλη
               
               
                  B1. Συμμετοχική διακυβέρνηση της πολιτιστικής κληρονομιάς
               
               
                  ΑΜΣ
               
               
                  2015-2016
               
            
                  Επισήμανση καινοτόμων προσεγγίσεων στην πολυεπίπεδη διακυβέρνηση της υλικής, άυλης και ψηφιακής κληρονομιάς, με τη συμμετοχή του δημόσιου τομέα, του ιδιωτικού τομέα και της κοινωνίας των πολιτών.
                  Θα αντιμετωπιστεί η συνεργασία μεταξύ διαφορετικών επιπέδων διακυβέρνησης και τομέων πολιτικής.
               
               
                  Οι εμπειρογνώμονες θα επισημάνουν και θα συγκρίνουν δημόσιες πολιτικές σε εθνικό και περιφερειακό επίπεδο, προκειμένου να προσδιορίσουν ορθές πρακτικές, επίσης σε συνεργασία με υφιστάμενα δίκτυα για την πολιτιστική κληρονομιά.
               
               
                  Εγχειρίδιο ορθών πρακτικών για τους υπεύθυνους χάραξης πολιτικής και τα ιδρύματα πολιτιστικής κληρονομιάς.
               
            
                  Κράτη μέλη
               
               
                  Β2. Δεξιότητες, κατάρτιση και μετάδοση γνώσεων: παραδοσιακά και αναδυόμενα επαγγέλματα στον τομέα της πολιτιστικής κληρονομιάς
               
               
                  ΑΜΣ, διατομεακή
               
               
                  2017-2018
               
            
                  Ανάπτυξη ικανοτήτων για τους επαγγελματίες στον τομέα της πολιτιστικής κληρονομιάς. Εστίαση στη μετάδοση παραδοσιακών δεξιοτήτων και τεχνογνωσιών, καθώς και σε αναδυόμενα επαγγέλματα, επίσης στο πλαίσιο της στροφής προς τα ψηφιακά μέσα.
                  Θα ενθαρρυνθεί η συμμετοχή εμπειρογνωμόνων από τον τομέα της παιδείας.
               
               
                  Οι εμπειρογνώμονες θα επισημάνουν τα υφιστάμενα προγράμματα κατάρτισης και θα προσδιορίσουν τις αναδυόμενες δεξιότητες και ανάγκες κατάρτισης στον τομέα της υλικής, άυλης και ψηφιακής κληρονομιάς.
               
               
                  Εγχειρίδιο ορθών πρακτικών για τα πολιτιστικά και εκπαιδευτικά ιδρύματα.
               
            
                  Επιτροπή
               
               
                  Β3. Αξιολόγηση και πρόληψη κινδύνων για τη διαφύλαξη της πολιτιστικής κληρονομιάς από τις επιπτώσεις των φυσικών καταστροφών και τις απειλές που οφείλονται σε ανθρώπινη δραστηριότητα
                  Επισήμανση των υφιστάμενων στρατηγικών και πρακτικών σε εθνικό επίπεδο. Υπερεκμετάλλευση, ρύπανση, μη βιώσιμη ανάπτυξη, ζώνες συγκρούσεων και φυσικές καταστροφές (φωτιές, πλημμύρες, σεισμοί) συγκαταλέγονται στους παράγοντες που πρέπει να συνεκτιμηθούν.
               
               
                  Μελέτη
               
               
                  2016
               
            
         
      
         Τομέας προτεραιότητας Γ: Πολιτιστικός και δημιουργικός τομέας: Δημιουργική οικονομία και καινοτομία
      
      
         Ευρωπαϊκή ατζέντα για τον πολιτισμό: Ο πολιτισμός ως καταλύτης δημιουργικότητας (3.2)
      
      
         Στρατηγική «Ευρώπη 2020»: Έξυπνη και βιώσιμη ανάπτυξη (προτεραιότητες 1 και 2)
      
      
                  Φορείς
               
               
                  Θεματικά πεδία
               
               
                  Μέσα και εργασιακές μέθοδοι (συμπεριλαμβανομένων των διατομεακών)
               
               
                  Επιδιωκόμενα αποτελέσματα και ενδεικτικό χρονοδιάγραμμα
               
            
                  Κράτη μέλη
               
               
                  Γ1. Πρόσβαση στη χρηματοδότηση
               
               
                  ΑΜΣ (4), διατομεακή
               
               
                  2015
               
            
                  Εστίαση στο χρηματοπιστωτικό οικοσύστημα για τον πολιτιστικό και τον δημιουργικό τομέα. Εξέταση χρηματοπιστωτικών μέσων, όπως δάνεια και ίδια κεφάλαια. Επισκόπηση και ανάλυση εναλλακτικών τρόπων χρηματοδότησης, όπως ο συνδυασμός δημόσιων και ιδιωτικών κεφαλαίων, οι επιχειρηματικοί άγγελοι, τα επιχειρηματικά κεφάλαια, η συμμετοχική χρηματοδότηση, οι χορηγίες, οι δωρεές και η φιλανθρωπία.
                  Θα ενθαρρυνθεί η συμμετοχή εμπειρογνωμόνων από τους τομείς των οικονομικών και της οικονομίας.
               
               
                  Οι εμπειρογνώμονες θα επισημάνουν καινοτόμα προγράμματα χρηματοδότησης και επενδυτικές πρακτικές στον πολιτιστικό και δημιουργικό τομέα.
               
               
                  Συστάσεις για τις δημόσιες αρχές.
               
            
                   
               
               
                  Γ2. Ο ρόλος των δημόσιων πολιτικών στη διαμόρφωση επιχειρηματικών και καινοτομικών δυνατοτήτων του πολιτιστικού και του δημιουργικού τομέα
               
               
                   
               
               
                   
               
            
                  Κράτη μέλη
               
               
                  
                              α)
                           
                           
                              Πολιτιστικές και δημιουργικές διασταυρώσεις για την προώθηση της καινοτομίας, της οικονομικής βιωσιμότητας και της κοινωνικής ενσωμάτωσης.
                              Εξέταση και προώθηση συνεργιών μεταξύ του πολιτιστικού και δημιουργικού τομέα, αφενός, και άλλων σχετικών τομέων, αφετέρου.
                           
                        
               
                  πιθανά συμπεράσματα του Συμβουλίου
               
               
                  2015
               
            
                  Κράτη μέλη
               
               
                  
                              β)
                           
                           
                              Προσδιορισμός των καινοτόμων μέτρων για την προώθηση της επιχειρηματικότητας και νέων επιχειρηματικών μοντέλων στον πολιτιστικό και δημιουργικό τομέα.
                           
                        
               
                  ΑΜΣ, διατομεακή
               
               
                  2016-2017
               
            
                  
                               
                           
                           
                              Θα ενθαρρυνθεί η συμμετοχή εμπειρογνωμόνων από τους τομείς των οικονομικών και της οικονομίας.
                           
                        
               
                  Οι εμπειρογνώμονες θα επισημάνουν ορθές πρακτικές όσον αφορά τα μέτρα στήριξης των επιχειρήσεων στους επιχειρηματίες του πολιτιστικού και δημιουργικού τομέα.
               
               
                  Εγχειρίδιο ορθών πρακτικών και συστάσεις για τις δημόσιες αρχές.
               
            
                  Κράτη μέλη
               
               
                  Γ3. Βιώσιμος πολιτιστικός τουρισμός
               
               
                  ΑΜΣ, διατομεακή
               
               
                  2017-2018
               
            
                  Προσδιορισμός τρόπων προσφοράς του ευρωπαϊκού τουρισμού, βάσει της υλικής και άυλης πολιτιστικής κληρονομιάς, ως ανταγωνιστικού παράγοντα με σκοπό την προσέλκυση νέων μορφών βιώσιμου τουρισμού. Διερεύνηση του τρόπου με τον οποίο η ψηφιοποίηση του πολιτιστικού περιεχομένου και οι ψηφιακές υπηρεσίες μπορούν να συμβάλλουν στην επέκταση διευρωπαϊκών τουριστικών δικτύων και την περαιτέρω διαμόρφωση διαδρομών, περιλαμβανομένων μικρών ανερχόμενων προορισμών, λαμβάνοντας επίσης υπόψη δραστηριότητες σχετικές με τις σύγχρονες τέχνες, φεστιβάλ και πολιτιστικά δρώμενα.
                  Θα ενθαρρυνθεί η συμμετοχή εμπειρογνωμόνων από τον τομέα του τουρισμού.
               
               
                  Οι εμπειρογνώμονες θα επισημάνουν μεθόδους και εργαλεία προκειμένου η ευρωπαϊκή πολιτιστική κληρονομιά να καταστεί προσβάσιμη στο σύστημα προώθησης και εμπορικής προβολής του τουρισμού και διαλειτουργική με αυτό.
               
               
                  Κατευθυντήριες οδηγίες για τους υπεύθυνους χάραξης πολιτικών
               
            
         
      
         Τομέας προτεραιότητας Δ: Προώθηση της πολιτιστικής πολυμορφίας, του πολιτισμού στις εξωτερικές σχέσεις της ΕΕ και της κινητικότητας
      
      
         Ευρωπαϊκή ατζέντα για τον πολιτισμό: Πολιτιστική πολυμορφία και διαπολιτισμικός διάλογος (3.1), Ο πολιτισμός ως ζωτικό στοιχείο στις διεθνείς σχέσεις (3.3)
      
      
         Στρατηγική «Ευρώπη 2020»: Βιώσιμη και χωρίς αποκλεισμούς ανάπτυξη (προτεραιότητες 2 και 3), Αξιοποίηση των μέσων εξωτερικής πολιτικής της ΕΕ
      
      
                  Φορείς
               
               
                  Θεματικά πεδία
               
               
                  Μέσα και εργασιακές μέθοδοι (συμπεριλαμβανομένων των διατομεακών)
               
               
                  Επιδιωκόμενα αποτελέσματα και ενδεικτικό χρονοδιάγραμμα
               
            
                  Κράτη μέλη/Επιτροπή
               
               
                  Δ1. σύμβαση της Unesco για την προστασία και την προώθηση της πολυμορφίας των πολιτιστικών εκφράσεων
                  Αξιολόγηση της εφαρμογής της σύμβασης της Unesco του 2005 για την προστασία και την προώθηση της πολυμορφίας των πολιτιστικών εκφράσεων βάσει της έκθεσης που καταρτίστηκε εξ ονόματος της ΕΕ το 2012 (5). Εξέταση του αντικτύπου της στις συμφωνίες και τα πρωτόκολλα περί πολιτιστικής συνεργασίας στις συμφωνίες ελεύθερων συναλλαγών. Εξέταση της εφαρμογής της, ιδιαίτερα στο ψηφιακό περιβάλλον.
               
               
                  Δραστηριότητες αξιολόγησης της κατάστασης
               
               
                  2015
               
            
                   
               
               
                  Δ2. Ο πολιτισμός στις εξωτερικές σχέσεις της ΕΕ
                  
                              α)
                           
                           
                              Ο πολιτισμός στις ενωσιακές πολιτικές αναπτυξιακής συνεργασίας
                           
                        
               
                   
               
               
                   
               
            
                  Κράτη μέλη
               
               
                  
                              —
                           
                           
                              Στήριξη της ενσωμάτωσης του πολιτισμού στην ενωσιακή ατζέντα αναπτυξιακής συνεργασίας, καθώς και στα μέσα και τα προγράμματα με τρίτες χώρες, και αξιολόγηση του ρόλου του πολιτισμού στη βιώσιμη ανάπτυξη.
                           
                        
               
                  πιθανά συμπεράσματα του Συμβουλίου
               
               
                  2015
               
            
                  Επιτροπή/κράτη μέλη
               
               
                  
                              —
                           
                           
                              Ύπαρξη προγραμμάτων για την αντιμετώπιση του πολιτισμού σε χώρες της ευρωπαϊκής πολιτικής γειτονίας
                           
                        
               
                  Μελέτη
                  Συζήτηση και επακολούθηση του προπαρασκευαστικού οργάνου του Συμβουλίου με τη συμμετοχή της Ευρωπαϊκής Υπηρεσίας Εξωτερικής Δράσης (ΕΥΕΔ)
               
               
                  2015
               
            
                  Κράτη μέλη
               
               
                  
                              β)
                           
                           
                              Ενίσχυση της στρατηγικής προσέγγισης του πολιτισμού στις εξωτερικές σχέσεις της ΕΕ
                           
                        
               
                  Κοινές άτυπες συνεδριάσεις ανώτατων αξιωματούχων από τα Υπουργεία Πολιτισμού και ανώτατων αξιωματούχων αρμόδιων για θέματα πολιτισμού από τα Υπουργεία Εξωτερικών Υποθέσεων, με ενδεχόμενη συμμετοχή της Ευρωπαϊκής Υπηρεσίας Εξωτερικής Δράσης (ΕΥΕΔ) (6)
                  
               
               
                  2015-2018
               
            
                  Επιτροπή/κράτη μέλη
               
               
                  
                              γ)
                           
                           
                              Προπαρασκευαστική δράση για τον πολιτισμό στις εξωτερικές σχέσεις της ΕΕ (7): συζήτηση, ανάλυση και επακολούθηση με τη συμμετοχή του προπαρασκευαστικού οργάνου του Συμβουλίου στον τομέα του πολιτισμού και της ΕΥΕΔ.
                           
                        
               
                  Ανάλυση και δραστηριότητες επακολούθησης
               
               
                  2015-2018
               
            
                  Επιτροπή
               
               
                  Δ3. Διαπολιτισμικός διάλογος και κινητικότητα
               
               
                   
               
               
                  2016, εκθέσεις για κάθε θεματική ενότητα
               
            
                  
                              α)
                           
                           
                              Διαπολιτισμικός διάλογος
                           
                        
               
                  Συνεδρίαση αξιολόγησης της κατάστασης
               
               
                   
               
            
                  
                              β)
                           
                           
                              Κινητικότητα των επαγγελματιών του τομέα του πολιτισμού, περιλαμβανομένων των φορολογικών εμποδίων στην κινητικότητα των καλλιτεχνών σε διασυνοριακές καταστάσεις. Θα ενθαρρυνθεί η συμμετοχή εμπειρογνωμόνων από τον τομέα της φορολογίας.
                           
                        
               
                  Συνεδρίαση αξιολόγησης της κατάστασης
               
               
                   
               
            
                  
                              γ)
                           
                           
                              Κινητικότητα συλλογών
                           
                        
               
                  Συνεδρίαση αξιολόγησης της κατάστασης
               
               
                   
               
            
                  
                              δ)
                           
                           
                              Παράνομη διακίνηση πολιτιστικών αντικειμένων, περιλαμβανομένων των κανόνων της ΕΕ για την εισαγωγή πολιτιστικών αντικειμένων που έχουν εξαχθεί παράνομα από τρίτες χώρες.
                           
                        
               
                  Μελέτη
               
               
                  2016
               
            
                  Κράτη μέλη
               
               
                  Δ4. Κινηματογράφος: Βελτίωση της κυκλοφορίας ευρωπαϊκών ταινιών
               
               
                  ΑΜΣ
               
               
                  2017-2018
               
            
                   
               
               
                  Προσδιορισμός στοιχείων συμπληρωματικότητας μεταξύ των κινηματογραφικών πολιτικών και μέσων στήριξης σε περιφερειακό, εθνικό και ενωσιακό επίπεδο, με σκοπό τη βελτίωση της κυκλοφορίας των ευρωπαϊκών ταινιών, ιδίως στο ψηφιακό περιβάλλον.
                  Θα ενθαρρυνθεί η συμμετοχή εμπειρογνωμόνων από Υπουργεία αρμόδια για την κινηματογραφική πολιτική και από εθνικά ταμεία και ιδρύματα κινηματογράφου.
               
               
                  Οι εμπειρογνώμονες θα επισημάνουν ορθές πρακτικές, λαμβάνοντας υπόψη τα αποτελέσματα του Ευρωπαϊκού φόρουμ Κινηματογράφου (8).
               
               
                  Εγχειρίδιο ορθών πρακτικών.
               
            
         (1)  Ομάδα που συστάθηκε το 2014 στο πλαίσιο του προγράμματος εργασιών για τον πολιτισμό για την περίοδο 2011-2014, η εντολή του οποίου παρατάθηκε. Αποτελείται από εμπειρογνώμονες από αμφότερα τα Υπουργεία Πολιτισμού και Παιδείας.
      
         (2)  ΕΕ L 394 της 30.12.2006, σ. 10.
      
         (3)  Πρόκειται για υποομάδα της Ομάδας ΑΜΣ για την προώθηση της πρόσβασης στον πολιτισμό μέσω ψηφιακών μέσων.
      
         (4)  Ομάδα που συστάθηκε το 2014 στο πλαίσιο του προγράμματος εργασιών για τον πολιτισμό για την περίοδο 2011-2014.
      
         (5)  Τετραετής περιοδική έκθεση εξ ονόματος της Ευρωπαϊκής Ένωσης σχετικά με τα μέτρα προστασίας και προώθησης της πολυμορφίας των πολιτιστικών εκφράσεων στο πλαίσιο της σύμβασης της Unesco του 2008 — Έγγραφο εργασίας των Υπηρεσιών της Επιτροπής, SWD(2012) 129 final.
      
         (6)  Συνεδριάσεις που θα διοργανωθούν από τις εκ περιτροπής προεδρίες του Συμβουλίου σε εθελοντική βάση.
      
         (7)  http://cultureinexternalrelations.eu/wp-content/uploads/2013/05/Executive-Summary-ENG_13.06.2014.pdf
      
         (8)  Το Ευρωπαϊκό φόρουμ Κινηματογράφου είναι ένα περιβάλλον διεξαγωγής διαρθρωμένου διαλόγου που συστάθηκε από την Επιτροπή με την ανακοίνωσή της με τίτλο «Ο ευρωπαϊκός κινηματογράφος στην ψηφιακή εποχή» (έγγρ. 10024/14). Τα πρώτα αποτελέσματα του εν λόγω διαρθρωμένου διαλόγου αναμένονται το 2016.
   
   
      ΠΑΡΑΡΤΗΜΑ II
      Αρχές που εφαρμόζονται στη συμμετοχή και τη λειτουργία των ομάδων τις οποίες συστήνουν τα κράτη μέλη στο πλαίσιο του προγράμματος εργασιών της περιόδου 2015-2018 για τον πολιτισμό
      
         Συμμετοχή
      
      
                  —
               
               
                  Τα κράτη μέλη συμμετέχουν στις εργασίες των ομάδων εθελοντικά και μπορούν να ενταχθούν στις εν λόγω ομάδες οποτεδήποτε.
               
            
                  —
               
               
                  Κάθε κράτος μέλος που επιθυμεί να συμμετέχει στις εργασίες των ομάδων διορίζει εμπειρογνώμονες ως μέλη ομάδας. Το κράτος μέλος διασφαλίζει ότι οι ορισθέντες εμπειρογνώμονες διαθέτουν πρακτική εμπειρία στον σχετικό τομέα σε εθνικό επίπεδο και ότι η επικοινωνία με τις αρμόδιες εθνικές αρχές είναι αποτελεσματική. Η Επιτροπή συντονίζει τις διαδικασίες διορισμού των εμπειρογνωμόνων. Προκειμένου να προσδιορίζεται το προφίλ του πλέον κατάλληλου εμπειρογνώμονα για το εκάστοτε θεματικό πεδίο, τα κράτη μέλη μπορούν να ορίζουν, εάν απαιτείται, διαφορετικό εμπειρογνώμονα για κάθε θεματική ενότητα.
               
            
                  —
               
               
                  Κάθε ομάδα μπορεί να προσκαλεί ανεξάρτητους εμπειρογνώμονες προκειμένου να συμβάλλουν στις εργασίες της, καθώς και εκπροσώπους της κοινωνίας των πολιτών και εκπροσώπους τρίτων ευρωπαϊκών χωρών.
               
            
         Διαδικασίες εργασίας
      
      
                  —
               
               
                  Οι ομάδες ασχολούνται με τα θέματα που καθορίζονται στο πρόγραμμα εργασιών, τηρώντας το χρονοδιάγραμμα του παραρτήματος I.
               
            
                  —
               
               
                  Ο καθορισμός και το χρονοδιάγραμμα των επιδιωκόμενων στόχων μπορούν να επανεξεταστούν κατά την ενδιάμεση εξέταση υπό το πρίσμα των επιτευχθέντων αποτελεσμάτων και των πολιτικών εξελίξεων σε ενωσιακό επίπεδο.
               
            
                  —
               
               
                  Η διάρκεια μιας ομάδας είναι κατά μέσο όρο 18 μήνες, περίοδος κατά την οποία διεξάγονται κατά μέσο όρο 6 συνεδριάσεις.
               
            
                  —
               
               
                  Εναπόκειται σε κάθε ομάδα να ορίζει τον ή τους προέδρους της για κάθε θεματική ενότητα που συγκαταλέγεται στις προτεραιότητές της.
               
            
         Υποβολή εκθέσεων και ενημέρωση
      
      
                  —
               
               
                  Οι πρόεδροι των ομάδων υποβάλλουν έκθεση στην Επιτροπή Πολιτιστικών Υποθέσεων σχετικά με την πορεία των εργασιών στις αντίστοιχες ομάδες τους. Η Επιτροπή Πολιτιστικών Υποθέσεων μπορεί να παρέχει καθοδήγηση στις ομάδες, προκειμένου να επιτυγχάνονται τα επιθυμητά αποτελέσματα και να συντονίζονται οι εργασίες των ομάδων.
               
            
                  —
               
               
                  Για κάθε στόχο που αναφέρεται στο παράρτημα I, οι ομάδες υποβάλλουν έκθεση σχετικά με το παραγόμενο έργο από τις διεξαχθείσες εργασίες, η οποία περιέχει συγκεκριμένα και αξιοποιήσιμα αποτελέσματα.
               
            
                  —
               
               
                  Οι ημερήσιες διατάξεις και τα πρακτικά των συνεδριάσεων όλων των ομάδων τίθενται στη διάθεση όλων των κρατών μελών, ανεξαρτήτως του βαθμού συμμετοχής τους σε έναν δεδομένο τομέα. Οι εκθέσεις των ομάδων θα δημοσιεύονται.
               
            
                  —
               
               
                  Η Επιτροπή παρέχει υλικοτεχνική και γραμματειακή υποστήριξη στις ομάδες κατά τη διεκπεραίωση του έργου τους. Στο μέτρο του δυνατού, τις επικουρεί και με άλλα κατάλληλα μέσα (όπως μελέτες σχετικές με τον τομέα εργασίας τους).
               
            
                  —
               
               
                  Βασιζόμενη στις προαναφερόμενες εκθέσεις, η Επιτροπή εκπονεί τελική έκθεση σχετικά με την εφαρμογή του προγράμματος εργασιών.